**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 06-10-4517-4/18**

**Podgorica, 11.09.2018**

Na osnovu člana 18 Zakona o upravnom postupku ("Sl. list CG", br. 056/14, 020/15, 040/16, 037/17), članova 50 stav 1 tačka 4 i 28 Zakona o zaštiti podataka o ličnosti („Sl.list CG”, br. 79/08, 70/09, 44/12 i 22/17) i Zahtjeva, br.06-10-4517-1/18 od 27.04.2018. godine, Sportsko-ribolovnog kluba “Tara” Mojkovac za dobijanje saglasnosti za uvođenje sistema video nadzora na ribolovnim vodama, Savjet Agencije za zaštitu ličnih podataka i slobodan pristup informacijama na sjednici održanoj 31.08.2018. godine donio je

**R J E Š E NJ E**

Odbija se Zahtjev br.06-10-4517-1/18 od 27.04.2018.godine Sportsko ribolovnog kluba “Tara” Mojkovac za dobijanje saglasnosti za uvođenje sistema video nadzora na ribolovnim vodama kojima upravlja Sportsko-ribolovni klub “Tara”, kao neosnovan.

**O b r a z l o ž e nj e**

Sportsko-ribolovni klub “Tara” Mojkovac obratio se ovoj Agenciji dana 27.04.2018.godine Zahtjevom br. 06-10-4517-1/18 za dobijanje saglasnosti za uvođenje sistema video nadzora na ribolovnim vodama kojima navedeni klub upravlja.

U Zahtjevu se navodi da je uvođenje video nadzora neophodno radi kontrole i obezbjeđivanja nelegalnih ribolovnih aktivnosti, a u skladu sa članom 72 Zakona o slatkovodnom ribarstvu i akvakulturi ("Službeni list Crne Gore", br. 017/18 od 20.03.2018) kao i da bi se predmetni video nadzor sastojao od pet kamera na lokacimaja: Podbišće 1, Podbišće 2, Podbišće 3, Kolektor i Karaula. Kamere bi pokrivale obalu i vodenu površinu rijeke Tare.

Savjet Agencije je na sjednici održanoj 31.08.2018.godine, razmatrajući predmetni Zahtjev odlučio da je isti neosnovan iz sljedećih razloga:

Zakon o zaštiti podataka o ličnosti u članu 2 stavovi 1 i 2 propisuje da se lični podaci moraju obrađivati na pošten i zakonit način i da se ne mogu obrađivati u većem obimu nego što je potrebno da bi se postigla svrha obrade, niti na način koji nije u skladu sa njihovom namjenom.

Članom 72 Zakona o slatkovodnom ribarstvu i akvakulturi propisano je da radi efikasnije kontrole ribolovnih aktivnosti ribočuvar može da vrši video nadzor ribolovne vode, na osnovu odobrenja Ministarstva. Odobrenje se izdaje na zahtjev korisnika uz prethodno pribavljenu saglasnost organa nadležnog za zaštitu podataka o ličnosti. Uređaji za video nadzor moraju da budu vidljivi, sa istaknutim natpisom da je prostor obezbijeđen video nadzorom, u skladu sa propisima kojima se uređuje zaštita podataka o ličnosti.

Iz Zahtjeva SRK “Tara” Mojkovac može se zaključuti da se svrha obrade ličnih podataka za koju se traži uvođenje video nadzora može postići na drugi način te da bi postavljanje traženog video nadzora predstavljao obradu podataka u većem obimu nego što je potrebno da bi se postigla svrha obrade i na način koji nije u skladu sa namjenom, što je suprotno članu 2 stav 2 ZZPL.

Cijeneći da se radi o slatkovodnoj vodi, rijeci Tari koja je javno dobro i da predmetni video nadzor može obuhvatati mjesta predviđena za odmor i druge rekreativne svrhe uvođenjem video nadzora stvorio bi se rizik za ugrožavanje privatnosti posjetilaca tog područja.

Na osnovu izloženog odlučeno je kao u dispozitivu.

**Uputstvo o pravnoj zaštiti:** Protiv ovog Rješenja može se pokrenuti Upravni spor pred Upravnim sudom u roku od 20 dana od dana prijema.

**SAVJET AGENCIJE**

**Predsjednik, Muhamed Gjokaj**

**Dostavljeno:**

**-**podnosiocu zahtjeva

-Odsjek za predmete i prigovore